পাকিস্তান আর্মির সীমান্তে অনুপ্রবেশ, গুলিতে নিকেশ ৪-৫ জন: সূত্র

ওয়েবডেস্ক: ভারত-পাকিস্তান (Indian-Pakistan Border) সীমান্তে উত্তেজনা। গুলি ছুড়তে ছুড়তে লাইন অফ কন্ট্রোল (LOC) পেরিয়ে ভারতে ঢোকার চেষ্টা পাকিস্তানের সেনার! ভারতের সেনার (Indian Army) পাল্টা গুলিতে নিকেশ অন্তত ৪-৫ জন। মঙ্গলবার দুপুরে পুঞ্চ (Punch) জেলার কৃষ্ণঘাটি এলাকায় এই ঘটনা ঘটেছে। তবে ভারতের সেনার পক্ষ থেকে জানানো হয়েছে, ভারতের মাটিতে কোনও মৃত্যুর ঘটনা ঘটেনি। ভারতীয় সেনা জানিয়েছে, যুদ্ধবিরতি ভেঙে অনুপ্রবেশের চেষ্টা হয়েছিল। সফলভাবে প্রতিহত করা হয়েছে। সূত্রের খবর, পাকিস্তানের সেনার পক্ষ থেকে প্রথম গুলি চালানো হয়। তাতে প্রত্যাঘাত করে ভারতের সেনা।

প্রতিরক্ষা মন্ত্রকের এক মুখপাত্র জানান, ১ এপ্রিল কৃষ্ণঘাঁটি এলাকায় বিস্ফোরণ হয়। এলওসি দিয়ে পাকিস্তানি সেনা অনুপ্রবেশের চেষ্টা করে। পাকিস্তান যুদ্ধবিরতি লঙ্গন করে গুলি চালাতে শুরু করে। পাল্টা গুলি চালায় ভারতের সেনা। পরিস্থিতি নিয়ন্ত্রণে রয়েছে। তীব্র নজর রাখা হচ্ছে। কৃষ্ণঘাটি ব্রিগেডের নাঙ্গি টেকরি ব্যাটেলিয়ন প্রত্যাঘাত করে। গত দুমাস ধরে এলওসি দিয়ে ক্রস বর্ডার ফায়ারিং বেড়েছে। বারবার ওই সীমান্ত দিয়ে ভারতে ঢোকার চেষ্টা হয়েছে। তবে এবছর এটি প্রথম নয়। গত ফেব্রুয়ারি মাসেও সীমান্ত পেরিয়ে ঢোকার চেষ্টা করেছিল পাকিস্তানের সেনা।